Reeds gedurende die dertigerjare is die noodsaaklikheid besef van 'n skaapras wat 'n hoë gehalte karkas in die droër dele van Suid-Afrika kan produseer. Deur navorsing en teling is die Dorper in 1942 uit die Dorset Horn en Persieskaap "gebore".
Na raming verteenwoordig Dorpers ongeveer 30 persent van die totale skaapbevolking in die Karoo. Dit is 'n goeie aanduiding van die relatiewe belangrikheid van hierdie ras in die streek.
Hoewel die Dorper bekend is vir sy hoë reproduksievermoë, is dit juis hierdie eienskap wat nog nie ten volle benut word nie. Studiegroepresultate toon dat die groep van beste-derde-boere 'n lampersentasie van 140 behaal teenoor die 86 persent van die swakste-derde groep boere.
Uit Tabel 1 is dit duidelik dat die inkomste per K.V.E. aansienlik verhoog kan word deur 'n verbetering in lampersentasie. Indien die lampersentasie van 'n kudde van 1000 K.V.E. van 90 tot 120 verhoog word, bring dit 'n verhoging van R2770 in bruto inkomste mee.
Om die invloed van veilingspryse te bepaal, is dieselfde aannames as die hierbo aanvaar met 'n lampersentasie van 130 en 'n wisselende gemiddelde veilingsprys. Die resultaat verskyn in Tabel 2.
Vir suksesvolle slaglamproduksie moet 'n hoë aanteeltempo gehandhaaf word en moet die lammers so vroeg as moontlik slaggereed wees.